 NA JUSTUS OCHIENG TUME ya Maadili na Kupamabana na Ufisadi nchini (EACC) imerejelea ubadhirifu wa fedha za umma kama aina ya ufisadi ulioenea zaidi katika Kaunti zote nchini. Tume hiyo ilisema kwamba imepokea takriban madai 1,337 ya ufisadi yanayogusa serikali za kaunti katika miaka miwili iliyopita. EACC pia ilifichua kuwa kati ya ripoti 1,337 ilizopokea kati ya 2021 na 2023, 843 zilikuwa ndani ya mamlaka hiyo na inachunguzwa, huku zilizosalia zikitolewa kama ushauri, ambazo zilirejelea taasisi zingine za Serikali lakini hakuna hatua iliyochukuliwa. Kamishna wa EACC, Dkt Cecilia Mutuku, alisema kuwa ufujaji wa pesa za umma ndio aina ya ufisadi iliyoenea zaidi katika Kaunti, ilhali wizi wa zabuni, ufisadi miongoni mwa wafanyikazi na makosa ya kanuni za adhabu ndio aina ya ufisadi ambayo haijakithiri. Dkt Mutuku alikuwa akizungumza katika hafla ya ufunguzi wa mafunzo kwa Kamati za Kuzuia Ufisadi (CPC) za kaunti za Elgeyo Marakwet, Bungoma na Kakamega mjini Kisumu Jumanne Novemba 21, 2023. Magavana Kenneth Lusaka (Bungoma), Fernandez Barasa (Kakamega), Profesa Anyang’ Nyong’o (Kisumu) na Wesley Rotich (Elgeyo Marakwet) ni miongoni mwa magavana waliohudhuria hafla hiyo. Muhtasari wa ripoti kuhusu ufisadi iliyogusa vitengo vilivyogatuliwa katika miaka miwili iliyopita unaonyesha kuwa angalau 303 zilitokana na ubadhirifu na ufujaji wa fedha za umma, 113 ulitokana na ukiukwaji wa maadili huku 97 ulitokana na ukiukaji wa sheria za ununuzi. Dkt Mutuku alidokeza kuwa mali ya thamani ya Sh23. 74 bilioni ilikuwa imerejeshwa na tume hiyo katika miaka mitano iliyopita, huku EACC ikisaka kutwaa mali iliyopatikana kwa ufisadi ya takriban Sh40.78 bilioni katika mahakama mbalimbali kote nchini. “Katika miaka mitano iliyopita, tume hiyo pia iliepusha hasara ya takriban Sh36.5 bilioni kupitia uchunguzi wa kina na kuvuruga mitandao ya ufisadi, alisema Dkt Mutuku. Pia alibainisha kuwa katika miaka mitano iliyopita, EACC iliidhinisha maombi ya maafisa 1,342 wa Umma kuendesha akaunti za benki nje ya Kenya na kufanya uhakiki wa kufaa kwa watahiniwa 48,383 kwa uteuzi wa umma. 